32001D0672
L 235/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 август 2001 година
относно специалните правила, приложими при движение на едър рогат добитък, когато е изведен на лятна паша в планински области
(нотифицирано под номер С(2001) 2551)
(текст от значение за ЕИП)
(2001/672/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (1), и по-специално член 7, параграф 1 от него,
като има предвид, че:
(1)
Необходимо е да се определи за кои движения ще се прилагат специалните правила.
(2)
С оглед сходност на съответната ситуация, оправдано е да се предвидят същите правила за държави-членки или част от държави-членки, които искат да прилагат тези специални правила.
(3)
Специалните правила трябва да бъдат предвидени по такъв начин, че да е възможно да се знае местоположението на всяко животно по всяко време.
(4)
Специалните правила трябва да доведат до действително опростяване и да предвидят само това, което е абсолютно необходимо, за да се гарантира напълно оперативен характер на националната база данни.
(5)
Специалните правила се отнасят само за движения в рамките на държавите-членки. Възможно е специални правила за движения между държавите-членки да бъдат предвидени по-късно, ако е необходимо.
(6)
Мерките, предвидени в настоящото решение, са в съответствие със становището на Комитета на Европейския фонд за ориентиране и гарантиране на земеделието,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага при движение на едър рогат добитък в рамките на държавите-членки или част от държавите-членки, изброени в приложението, от различни стопанства, към пасища в планински области, в периода от 1 май до 15 октомври.
Член 2
1. На всяко пасище, посочено в член 1, трябва да бъде даден специфичен регистрационен код, който трябва да бъде регистриран в националната база данни за едър рогат добитък.
2. Лицето, отговорно за пасището, изготвя списък на едрия рогат добитък, който подлежи на движението, посочено в член 1. Този списък съдържа поне:
-
регистрационния код на пасището,
и за всяко животно:
-
индивидуален идентификационен номер,
-
идентификационния номер на първото стопанство,
-
датата на пристигане на пасището,
-
приблизителната дата за отпътуване от пасището.
3. Списъкът, посочен в параграф 2, се утвърждава от ветеринарния лекар, отговорен за контрола по движението на едър рогат добитък.
4. Информацията, съдържаща се в посочения в параграф 2 списък, се въвежда в националната база данни за едър рогат добитък, най-късно до седем дни след датата, когато животните са преместени на пасището.
5. Случаите на раждания, смърт или други движения, докато животните са на пасището, се въвеждат в националната база данни за едър рогат добитък, съобразно общите правила. Лицето, отговорно за пасището, трябва да информира лицето, отговорно за стопанството, от което произхождат животните, възможно най-бързо. Действителната дата на отпътуване и местоназначението на всяко животно трябва също да бъдат въведени съгласно общите правила.
Член 3
Адресати на настоящото решение са държавите-членки.
Съставено в Брюксел на 20 август 2001 година.